AfriForum-man, gesin in restaurant toe skote begin klapErnst Roets (Foto: AfriForum) “Net toe ons klaar betaal het en na die deur toe stap om huis toe te gaan, het ŉ gewapende bende die plek binnegedring en begin beroof.” Só vertel Ernst Roets, hoof van beleid en aksie by AfriForum, nadat hy en sy gesin hulle Sondagaand in ŉ gewapende rooftog bevind het by die Kiowa Spur-restaurant in die Centurion Lifestyle-sentrum. Die sentrum het bevestig dat ŉ gewapende rooftog op sy perseel plaasgevind het en dat ŉ verdagte tydens die voorval doodgeskiet is. Volgens Roets het hy, sy vrou, Lelanie, en hul vier seuns by die restaurant geëet ter viering van hul oudste seun, Ernst, se tiende verjaardag toe die rowers toegeslaan het. ŉ Reaksiebeampte wat nie aan diens was nie het sy vuurwapen by hom gehad en ŉ skietgeveg het uitgebreek. (Foto: AfriForum Centurion-gemeenskapsveiligheid) “Een van die aanvallers is tydens die skietery doodgeskiet. Na die geskietery – ek kon nie tel hoeveel skote nie – het die ander gevlug. Ons is ongeskonde en sover ek weet is niemand anders beseer nie. “Ons het dadelik traumaberading gekry en onder die omstandighede gaan dit goed met ons. Dit is ŉ groot seën en voorreg om deel te wees van ŉ gemeenskap wat soveel vir mekaar omgee wanneer teëspoed tref.” AfriForum Centurion-gemeenskapsveiligheid het gesê die reaksiebeampte was by die sentrum om ŉ kosbestelling op te tel toe hy die rowers se planne gefnuik het. Dit is in dié stadium nog nie duidelik hoeveel rowers daar was en of hulle met enigiets weggekom het nie. Volgens die sentrum se bestuur was die polisie op die toneel. “Die veiligheid van ons kliënte, huurders en werknemers is ons hoogste prioriteit en die sentrumbestuur bly daartoe verbind om die ondersoek op enige moontlike manier by te staan.”